Tutwiler, Misssissippi - Klinika za siromašne
Delta rijeke Mississippi je medju naplodnijim, ali tu žive neki od najsiromašnijih u SAD o čijem zdravlju brine časna sestra liječnik.
Delta rijeke Mississippi ima jedno od najplodnijih zemljišta u Sjedinjenim Državama. Ali, tu žive neki od najsiromašnijih ljudi u Americi. Mnogi nemaju nikakvo zdravstveno osiguranje, ne idu liječniku i često odgadjaju neophodno liječenje. U malenom gradu Tutwiler, časna sestra liječnik to nastoji promjeniti pomažući u svojoj klinici oko 8 hiljada pacijenata svake godine. Tutwiler, Mississippi je daleko od ugodnosti svakodnevnog američkog života. Središte grada je odavno mrtvo. Ali tu je još prodavnica alkohola, i mješovite robe, u kojoj nema mnogo za prodaju. Odavde se Delta Blues muzika raširila svijetom. Neki ovdje i danas žive život bluesa. Trećina porodica su ispod linije siromaštva. Ali imaju jednu stvar, kliniku Tutwiler koja pruža jeftino ili besplatno liječenje. "Mi od ljudi ne tražimo da plate prije nego ih vidimo. To su za nas pacijenti koji trebaju pomoć", kaže doktor Anne Brooks, katolička časna sestra koja vodi kliniku. Melrick Payne za zdravstvenu zaštitu plaća koliko može - 15 dolara mjesečno. "Potpuno sam pokriven. To znači da mogu priuštiti da ostanem zdrav a da za to ne potrošim mnogo novca", kaže on. Tutwiler nema bolnicu. Najbliža je udaljena 25 kilometara i do nje treba automobilom kojeg mnogi nemaju, pa i kada imaju potreban im je novac za gorivo, kao Timothy Lane kojem lječnik kaže da će mu klinika pribaviti gorivo do bolnice. Dr. Anne Brooks smatra da neočekivano siromaštvo u ovakvom stanju ne bi smjelo biti nigdje na svijetu. Gotovo tri od četiri nova pacijenta nemogu platiti usluge, tako da dr. Brooks prihvata ono što mogu dati, ponekad je to samo korpa tikvica ili tek ulovljeni som. Klinika tri četvrtine prihoda dobije od donatora, od ljudi kao što su Ken i Dianne Allen. Oni su počeli slati donacije prije 20 godina, nakon što su čuli za kliniku. "To me je dirnulo i rekla sam Kenu - Mi im trebamo pomoći", objašnjava Dianne. Od tada oni redovno šalju novac, ali im je ovo bila prva posjeta. Mnogi pacijenti imaju isti zdravstveni problem. Država Mississippi ima najveći procenat gojaznosti u Sjedinjenim Državama. Liječnici za to dijelom okrivljuju tradicionalnu hranu bogatu masnoćama. Melrick Payne ima 34 godine i težak je 197 kilograma. "Vi ste teški kao dvoje ljudi i od vašeg srca tražite da radi za dvojicu", objašnjava mu dr. Brooks. "Teško je. To je način života, način ishrane, jednostavno druge stvari koje su toliko nezdrave i koje nas sustignu kada starimo, kao što se meni sada dešava", odgovara Payne. Na klinici kulturu života žele promjeniti obrazovanjem. Gwendolyn Payton je smršala četiri kilograma: "Drugim riječima, gubeći težinu, pomažem svom srcu, zar ne?" "Tačno", odgovara dr. Brooks. Doktor Brooks vodi kliniku blizu 30 godina: "Bog je ovo omogućio. Ja vjerujem da ćemo nastaviti putem kojim Bog želi da idemo. Ja volim ovo što radim i sve dok sam ja živa klinika će biti otvorena." Tutwiler, Mississippi je grad u kojem nema posla, niti bogatstva, ali 72 godišnja časna sestra liječnik obogaćuje živote mještana na drugi način, produžavajući ih.